b'\n_START_ARTICLE_\nRyan Gosling\n_START_SECTION_\nOpv\xc3\xa6kst\n_START_PARAGRAPH_\nGosling blev f\xc3\xb8dt i London, Ontario, som s\xc3\xb8n af Thomas Gosling, en rejsende forretningsmand, og Donna, en skolel\xc3\xa6rer. Grundet sin fars arbejde "flyttede de meget rundt", hvilket bet\xc3\xb8d, at Gosling har boet b\xc3\xa5de i Cornwall, Ontario og Burlington, Ontario. Hans for\xc3\xa6ldre var mormoner, og Gosling har udtalt, at deres religion p\xc3\xa5virkede enhvert aspekt af familiens liv. Hans for\xc3\xa6ldre blev skilt, da han var barn, og han og hans \xc3\xa6ldre s\xc3\xb8ster, Mandi, boede sammen med deres mor, en oplevelse som gjorde at han blev i stand til at "t\xc3\xa6nke som en pige."_NEWLINE_Gosling blev tidligt diagnosticeret med ADHD og blev af den grund hjemmeskolet i en periode. Han begyndte at optr\xc3\xa6de i en tidlig alder. _NEWLINE_Gosling har optr\xc3\xa5dt fra en tidlig alder. Han og hans s\xc3\xb8ster sang bl.a. sammen til bryllupper og de blev indmeldt i det lokale balletkompagni. At optr\xc3\xa6de gav ham den selvtillid, han tidligere havde manglet. Han tillagde sig p\xc3\xa5 det tidspunkt en accent, der mindede om Marlon Brandos. Han droppede ud af high school som 17-\xc3\xa5rig for at fokusere p\xc3\xa5 sin skuespilskarriere.\n_START_SECTION_\nBarnestjerne (1993\xe2\x80\x931999)\n_START_PARAGRAPH_\nI 1993, da Gosling var 12 \xc3\xa5r gammel, gik han til en \xc3\xa5ben audition i Montreal til en genops\xc3\xa6tning af Disney Channels Mickey Mouse Club. Han blev her optaget og blev givet en to-\xc3\xa5rig-kontrakt som en s\xc3\xa5kaldt "mouseketeer", hvilket foranledigede, at han flyttede til Orlando, Florida. Han optr\xc3\xa5dte dog ikke specielt tit p\xc3\xa5 sk\xc3\xa6rmen, da der var andre b\xc3\xb8rn, der var mere talentfulde. Trods dette faktum, har han udtalt at dette job var de bedste to \xc3\xa5r af hans liv. Nogle af hans medskuespillere var bl.a. Justin Timberlake, Britney Spears og Christina Aguilera, og Gosling har krediteret dem for at have medvirket til at give ham "koncentration og fokus." Han blev is\xc3\xa6r t\xc3\xa6tte venner med Timberlake, og de boede ogs\xc3\xa5 sammen i seks m\xc3\xa5neder under showets anden s\xc3\xa6son. Timberlakes mor blev ogs\xc3\xa5 Goslings v\xc3\xa6rge, efter at Goslings mor rejste tilbage til Canada af arbejdsm\xc3\xa6ssige \xc3\xa5rsager. _NEWLINE_Efter showet blev afsluttet i 1995, vendte Gosling tilbage til Canada og medvirkede her i forskellige tv-serier, Som 18-\xc3\xa5rig flyttede han til New Zealand for at filme Fox Kids-adventureserien Young Hercules, der k\xc3\xb8rte i perioden 1998-1999.\n_START_SECTION_\nOvergangen til film (2000\xe2\x80\x932003)\n_START_PARAGRAPH_\nSom 19-\xc3\xa5rig besluttede Gosling sig for at fokusere p\xc3\xa5 "seri\xc3\xb8se film". han fik en birolle i football-dramaet Remember the Titans og derefter rollen som en ung j\xc3\xb8disk nynazist i The Believer fra 2001. Grundet filmens kontroversielle indhold var den vanskelig at finansiere og opn\xc3\xa5ede ikke biografpremiere. Den blev i stedet vist p\xc3\xa5 Showtime. _NEWLINE_I Murder by Numbers, fra 2002 spillede Gosling og Michael Pitt et makkerpar, der troede, at de kunne beg\xc3\xa5 det perfekte mord. Sandra Bullock spillede efterforskeren, der skulle unders\xc3\xb8ge sagen. Hans anden film i 2002 var The Slaughter Rule.\n_START_SECTION_\nThe Notebook og Half Nelson (2004\xe2\x80\x932009)\n_START_PARAGRAPH_\nGosling n\xc3\xa5ede det almene publikum i 2004 med det romantiske drama The Notebook, hvor han spillede overfor Rachel McAdams. Filmen indtjente omkring 650 mio. kr. Gosling vandt fire Teen Choice Awards og en MTV Movie Award. Entertainment Weekly har udtalt at filmen indeholder "All-Time Best Movie Kiss" mens Los Angeles Times har inkluderet en scene fra filmen p\xc3\xa5 en liste over de 50 Klassiske Filmkys. The Notebook er desuden blevet n\xc3\xa6vnt p\xc3\xa5 flere "Most Romantic Movies"-lister._NEWLINE_I 2005 optr\xc3\xa5dte Gosling som en forstyrret ung kunststuderende i Stay, en psykologisk thriller, hvor han spillede overfor Naomi Watts og Ewan McGregor. I en uflatterende anmeldelse af filmen, skrev Manohla Dargis fra The New York Times at Gosling "ligesom sin fans, fortjente bedre." Filmen indtjente 45 mio. kr. Gosling var dog uber\xc3\xb8rt af den negative anmeldelse: "Der kom en dreng op til mig p\xc3\xa5 gaden, 10 \xc3\xa5r gammel, og han sagde \'Er du ham fra Stay? Hvad fanden handlede den film om?\' Jeg synes, det var fedt. Jeg var bare stolt af at nogle sagde \'Hey, du gav mig kvalme i den film\xc2\xb4, som om jeg havde f\xc3\xa5et dem til a gr\xc3\xa6de."_NEWLINE_Gosling medvirkede herefter i Half Nelson (2006) som en stofmisbruger, der er l\xc3\xa6rer i junior high school, som f\xc3\xa5r et t\xc3\xa6t forhold til en ung studerende. Rollen var oprindeligt tilt\xc3\xa6nkt \xc3\xa9n i midten af 30\'erne, men efter at have kontaktet instrukt\xc3\xb8ren blev han valgt. For at forberede sig til rollen flyttede Gosling til New York en m\xc3\xa5ned f\xc3\xb8r optagelserne begyndte, hvor han boede i en mindre lejlighed i Brooklyn og brugte sin tid p\xc3\xa5 at f\xc3\xb8lge en l\xc3\xa6rer i 8. klasse. Kenneth Turan fra Los Angeles Times beskrev hans pr\xc3\xa6station som "en fortryllende optr\xc3\xa6den... der viser den type dyb forst\xc3\xa5else for karakteren, som kun f\xc3\xa5 skuespillere form\xc3\xa5r." Ruthe Stein fra San Francisco Chronicle sammenligningede med Marlon Brando og forklarede det med at "ingen, som interesserer sig for godt skuespil b\xc3\xb8r g\xc3\xa5 glip af hans optr\xc3\xa6den." Roger Ebert mente, at Goslings optr\xc3\xa6den "beviser at han er en af de fineste skuespillere i moderne film i \xc3\xb8jeblikket." Som en yderligere anerkendelse modtog Gosling ogs\xc3\xa5 en Academy Award-nominering for sin optr\xc3\xa6den. Filmen indtjente omkring 22,5 mio. kr. verden over._NEWLINE_Gosling spillede en indadvendt person, som bliver forelsket i en sexdukke i den sm\xc3\xa5komiske film fra 2007, Lars and the Real Girl. Han skulle angiveligt have f\xc3\xa5et inspiration fra James Stewarts optr\xc3\xa6den i Harvey. Roger Ebert f\xc3\xb8lte at "en film om en k\xc3\xa6rlighedsdukke i menneskest\xc3\xb8rrelse" var blevet til en "livsbekr\xc3\xa6ftende beretning om h\xc3\xa5b", grundet "Ryan Goslings optr\xc3\xa6den som siger ting, der ikke kan siges." Ann Hornaday fra The Washington Post beskrev hans optr\xc3\xa6den som et "lille mirakel... fordi han vokser og udvikler sig s\xc3\xa5 ubem\xc3\xa6rket for \xc3\xb8jnene af os." Manohla Dargis fra The New York Times f\xc3\xb8lte dog at "hans optr\xc3\xa6den var en sj\xc3\xa6lden fejl i en ellers s\xc3\xa5 fantastisk karriere." Gosling modtog en Golden Globe Award for bedste mandlige skuespiller - musical eller komedie. Filmen var en kommerciel fiasko, da den ikke form\xc3\xa5ede at indtjene nok til at d\xc3\xa6kke produktionsbudgettet p\xc3\xa5 67 mio. kr._NEWLINE_I 2007 spillede Gosling ogs\xc3\xa5 overfor Anthony Hopkins i rets-thrilleren Fracture, en rolle, som han f\xc3\xb8rst havde afsl\xc3\xa5et, men s\xc3\xa5 accepterede, da Hopkins kom ind i projektet. Han tilbragte inden optagelserne og som en forberedelse til rollen meget tid p\xc3\xa5 at f\xc3\xb8lge advokater og observere retssager. _NEWLINE_Gosling skulle v\xc3\xa6ret med i The Lovely Bones i 2007, men forlod projektet kun to dage f\xc3\xb8r optagestart grundet "kreativ uenighed" og blev erstattet af Mark Wahlberg.\n_START_SECTION_\nUdbredt anerkendelse (2010\xe2\x80\x932011)\n_START_PARAGRAPH_\nEfter tre \xc3\xa5rs pause fra det store l\xc3\xa6rred, medvirkede Gosling i hele fem film i 2010 og 2011. "Jeg har aldrig haft mere energi\xe2\x80\x9d udtalte Gosling. _NEWLINE_I 2010 spillede han over for Michelle Williams i Derek Cianfrances instrukt\xc3\xb8rdebut, Blue Valentine. Det var en lavbudget film, der hovedsageligt var baseret p\xc3\xa5 improvisation, og Gosling har udtalt at "du var n\xc3\xb8dt til at huske dig selv p\xc3\xa5 at du var ved at lave en film." Han blev nomineret til en Golden Globe i kategorien "bedste skuespiller - drama. Filmen blev en kommerciel success og indtjente over $12 mio. med et produktionsbudget p\xc3\xa5 kun $1 mio._NEWLINE_Goslings anden film i 2010 var All Good Things, en kriminalfilm, der er baseret p\xc3\xa5 en sand historie. Han spillede New York-ejendoms-arvingen Robert Durst, som blev mist\xc3\xa6nkt for at st\xc3\xa5 sin kones forsvinden (spillet af Kirsten Dunst). Gosling har udtalt at han synes filmprocessen var en "m\xc3\xb8rk oplevelse". Til sp\xc3\xb8rgsm\xc3\xa5let om han var stolt af filmen, svarede han "Jeg er stolt over, hvad Kirsten g\xc3\xb8r i filmen." _NEWLINE_Ogs\xc3\xa5 i 2010 instruerede og producerede Gosling ReGeneration, en dokumentar, der unders\xc3\xb8ger den kyniske tilgang, der pr\xc3\xa6ger unges holdninger til sociale og politiske projekter. _NEWLINE_I 2011 spillede Gosling med i tre h\xc3\xb8jt profilerede film. Han indspillede sin f\xc3\xb8rste komediefilm, Crazy, Stupid, Love over for Steve Carell og Emma Stone. For at forberede sig til rollen som en charmende ladies\' man tog Gosling lektioner i at lave cocktails p\xc3\xa5 en bar i Los Angeles. Ann Hornaday fra The Washington Post sagde at hans "forf\xc3\xb8rende og fremtr\xc3\xa6dende tilstedev\xc3\xa6relse tyder p\xc3\xa5 at vi m\xc3\xa5ske har fundet den n\xc3\xa6ste George Clooney". Peter Travers beskrev ham som "et komisk knockout", mens Claudia Puig fra USA Today f\xc3\xb8lte at han afsl\xc3\xb8rer et "overraskende" "talent inden for comedy." Gosling modtog desuden endnu en Golden Globe-nominering _NEWLINE_Goslings f\xc3\xb8rste rolle i en actionfilm var i Drive, baseret p\xc3\xa5 romanen af James Sallis og instrueret af den danske Nicolas Winding Refn. Gosling spiller i filmen en stuntmand fra Hollywood, der udf\xc3\xb8rer sort arbejde som f\xc3\xb8rer af en flugtbil ved forbrydelser, og han har beskrevet filmen som en "voldelig John Hughes-film". Roger Ebert sammenlignede Gosling med Steve McQueen [...] han har vist at han har talent for at finde f\xc3\xa6ngslende og kraftfulde karakterer, samtidig med at han kan g\xc3\xb8re n\xc3\xa6sten alt med dem." _NEWLINE_I 2015 opn\xc3\xa5ede han stor succes med et drama om finansverdenen The Big Short og i 2016 n\xc3\xa5ede han helt til tops i anmeldersuccesen La La Land, en musical, hvor han igen spiller over for Emma Stone. Han vandt en Golden Globe for rollen som Sebastian og blev nomineret til en Oscar.\n_START_SECTION_\nPrivatliv\n_START_PARAGRAPH_\nRyan Gosling og partneren Eva Mendes har to d\xc3\xb8tre.'